**Parliament Square** er en liten plass beliggende rett vest for Westminster Palace i det sentrale London. Både lovgivende, utøvende og dømmende instiusjoner ligger i umiddelbar nærhet til plassen, samt flere kirker. Gjennom historien har plassen mange ganger blitt brukt som sted for demonstrasjoner og protester. Parliament Square ble fredet i 1996, blant annet på grunn av den enkle, stramme, åpne og elegante utformingen plassen fikk etter andre verdenskrig. Plassen inneholder også en rekke vernede statuer av tidligere statsministre og andre fremtredende personer. Nærmeste undergrunnsstasjon er Westminster, hvor linjene Circle, District og Jubilee går.

Beliggenhet og omgivelser
-------------------------

Grensene til Parliament Square defineres av Great George Street i nord, St Margaret Street i øst, Parliament Square Road i sør og Little George Street i vest. Plassen er ikke en del av verdensarvstedet like ved. Det finnes en rekke fredete bygninger i nærheten, blant annet Palace of Westminster, Westminster Abbey, St Margarets kirke (med opprinnelse fra 1000-tallet), Middlesex Guildhall (som nå huser United Kingdoms høyesterett), Methodist Central Hall og HM Treasury.

Historie
--------

Parliament Square i 1911.
Plassen som nå heter Parliament Square var tidligere et travelt område med trange gater og små hus. Husene ble revet tidlig på 1800-tallet for å lage en åpen plass, en plass som på folkemunne ble kalt Westminsters ørken. Et forsøk på midten av 1800-tallet på å forbedre plassen mislyktes. På 1860-tallet ble Charles Barry, som hadde vært ansvarlig for ombyggingen av Palace of Westminster noen år tidligere, engasjert for å forbedre plassen og gjøre den verdig nye Palace of Westminster. Barrys plan innebar en forlengelse av Bridge Street, noe som åpnet opp utsikten mot New Palace Yard og Westminster Hall. Samtidig ble Metropolitan District Railway bygget diagnonalt over plassen, noe som forårsaket store ødeleggelser på overflaten. Det endelige resultatet av ombyggingen av plassen var to plener på hver sin side av en øst-vestgående gjennomfartsåre. Statuer av statsmenn ble satt opp. En separat gressplen i vest fikk navnet Canning Torg. På 1930-tallet startet en diskusjon om å endre utformingen av plassen og omgivelsene, hovedsakelig på grunn av behovet for å forbedre trafikkflyten. Planene ble revidert i 1946, og to år senere ble George Grey Wornum bedt om å omgjøre området for å bedre trafikkforholdene før Festival of Britain i 1951. Transportdepartementet satte som betingelse etableringen av en sentral øy. Wornum lagde spesifikasjoner for høye og lave lyktestolper og for teakbenker. Beplantningen ble ivaretatt av Royal Parks. Arbeidet ble fullført i april 1851. De fire statuene av tidligere statsministre ble plassert på nye steder, mens statuene av Lincoln og Canning ble satt tilbake på samme sted - Canning Torg. Senere har det skjedd få endringer. Hull til flaggstenger og trafikklys kom på 1970-tallet, og ytterligere fire statuer har blitt satt opp (Smuts, Churchill, Mandela og Lloyd-George).

Statuer
-------

Ti statuer av tidligere statsministre i United Kingdom og andre fremtredende personligheter står på Parliament Square.

| Bilde | Statue av | Skulptør | Avduket | Beliggenhet | Kommentar | Fredet |
| --- | --- | --- | --- | --- | --- | --- |
|  | Winston Churchill, statsminister i United Kingdom | Ivor Roberts-Jones | 1973 | nordøst | bekymringer for likhet med Benito Mussolini | 2008 |
|  | David Lloyd George, statsminister i United Kingdom | Glynn Williams | 2007 | nord | statuen ble kritisert | nei |
|  | Jan Smuts, statsminister i Sør-Afrika | Jacob Epstein | 1956 | nord |  | 1970 |
|  | Henry John Temple, bedre kjent som Lord Palmerston, statsminister i United Kingdom | Thomas Woolner | 1876 | nordvest |  | 1970 |
|  | Edward Smith-Stanley, statsminister i United Kingdom | Matthew Noble | 1874 | nordvest |  | 1970 |
|  | Benjamin Disraeli, statsminister i United Kingdom | Mario Raggi | 1883 | vest |  | 1970 |
|  | Robert Peel, statsminister i United Kingdom | Matthew Noble | 1876 | sørvest |  | 1970 |
|  | George Canning, utenriksminister og statsminister i United Kingdom | Richard Westmacott | 1832 | nordvest | flyttet til Parliament Square i 1867 | 1970 |
|  | Abraham Lincoln, president i United States of America | Augustus St Gaudens | 1920 | foran Middlesex Guildhall | kopi av statue i Chicago | 1970 |
|  | Nelson Mandela, president i Sør-Afrika | Ian Walters | 2007 | sørvest | statuen ble kritisert | nei |

Ansvar og vedtekter
-------------------

Greater London Authority (GLA) har vært ansvarlig for Parliament Square siden år 2000. Bydel City of Westminster har ansvaret for fortauene på øst- og vestsiden og veiene rundt plassen. Royal Parks har ansvaret for den separate plenen langs Little George Street. Aktiviteter på Parliament Square blir regulert av vedtekter håndhevet av GLA. Vedtektene oppgir blant annet en rekke aktiviteter som trenger skriftlig tillatelse. Dette gjelder blant annet kommersiell fotografering, forsamlinger, opptredener og reklamevirksomhet. Vedtektene inneholder også en liste over aktiviteter som ikke er tillatt på Parliament Square.

Referanser
----------

1. ↑  Fredningen av plassen, English Heritage
2. ↑  Westminster Underground Station, Transport for London
3. ↑  Plassens beliggenhet, English Heritage
4. ↑  St Margarets, English Heritage
5. ↑  St Margarets historie, Westminster Abbey
6. ↑  Middlesex Guildhall, United Kingdom Supreme Court
7. ↑  Plassens historie, English Heritage
8. ↑  Statuene på plassen, Greater London Authority
9. ↑  Winston Churchill-statuen, Waymarking
10. ↑  Winston Churchill-statuen, The Telegraph, januar 2004
11. ↑  Winston Churchill-statuen, English Heritage
12. ↑  David Lloyd George-statuen, Waymarking
13. ↑  «David Lloyd George-statuen, The Independent, oktober 2007». Arkivert fra originalen 26. april 2016. Besøkt 9. mars 2014.
14. ↑  Jan Smuts-statuen, Waymarking
15. ↑  Jan Smuts-statuen, English Heritage
16. ↑  Henry John Temple-statuen, Waymarking
17. ↑  Henry John Temple-statuen, English Heritage
18. ↑  Edward Smith-Stanley-statuen, Waymarking
19. ↑  Edward Smith-Stanley-statuen, English Heritage
20. ↑  Benjamin Disraeli-statuen, Waymarking
21. ↑  Benjamin Disraeli-statuen, English Heritage
22. ↑  Robert Peel-statuen, Waymarker
23. ↑  Robert Peel-statuen, English Heritage
24. ↑  George Canning-statuen, Waymarking
25. ↑  George Canning-statuen, English Heritage
26. ↑  Abraham Lincoln-statuen, Waymarking
27. ↑  Abraham Lincoln-statuen, English Heritage
28. ↑  Nelson Mandela-statuen (omtale), The Telegraph, august 2007
29. ↑  Nelson Mandela-statuen, Waymarking
30. ↑  Nelson Mandela-statuen (kritikk), The Telegraph, august 2007
31. ↑  Ansvaret for plassen, Greater London Authority
32. ↑  Ansvaret for plassen, English Heritage

  


|  |  |
| --- | --- |
| Oppslagsverk/autoritetsdata | VIAF
 |